# Roberto Cifuentes Parada

Roberto Cifuentes Parada, (nascut el 21 de desembre de 1957), és un jugador d'escacs d'origen xilè, nacionalitzat espanyol, que té el títol de Gran Mestre des de 1991.
A la llista d'Elo de la FIDE del desembre de 2021, hi tenia un Elo de 2427 punts, cosa que en feia el jugador número 65 (en actiu) de l'estat espanyol. El seu màxim Elo va ser de 2543 punts, a la llista de juliol de 2004 (posició 281 al rànquing mundial).

## Biografia

Durant la dècada entre 1990 - 2000, Cifuentes va emigrar als Països Baixos, i va representar la federació neerlandesa com a jugador. A més en aquest període Cifuentes va exercir el càrrec d'entrenador de l'equip olímpic femení neerlandès, i del diverses vegades campió dels Països Baixos Loek Van Wely.
El juliol de l'any 2000, Cifuentes es va desplaçar a viure a la ciutat aragonesa d'Osca, on ha fixat la seva residència. El febrer de l'any 2009 Cifuentes creà CHESSYPEDIA, una eina per estudiar obertures d'escacs per internet. Ha entrenat, entre d'altres jugadors, el Campió del món sub-14, el saragossà Pedro Ginés.

## Resultats destacats en competició

Cifuentes va guanyar el campionat juvenil de Xile el 1975. Posteriorment va obtenir la victòria en 5 ocasions consecutives al Campionat de Xile absolut, des de 1982 a 1986, ambdós anys inclosos.
Cifuentes va quedar 3r al XXX Memorial Capablanca, celebrat a Matanzas, Cuba, del 9 al 23 de maig de 1995 (el campió fou Anthony Miles). El 1998 va guanyar la 18a edició de l'Obert Vila de Benasc. El 2001 i 2002 va guanyar el fort Obert Internacional de Sevilla. El 2004, fou 7è al campionat d'Espanya, celebrat a Sevilla, al mes d'agost. Fou 7è a l'Obert de Sant Sebastià de 2009. El 2011, va quedar en 7è lloc al campionat d'Espanya absolut celebrat a Menorca.

### Participació en competicions per equips

Ha participat en vuit ocasions a les Olimpíades d'escacs, set representant Xile als anys 1978 a Buenos Aires, 1980 a La Valletta, 1982 a Lucerna, 1984 a Salònica, 1986 a Dubai, 1988 a Salònica i 1990 a Novi Sad i en una ocasió Espanya, el 2004 a Calvià.

## Notes i referències

* ↑ «Nota biogràfica de Roberto Cifuentes Parada» (en anglès). Chessgames.com. [Consulta: 16 gener 2013].
* ↑ «"Rànquing d'escaquistes per federació: Espanya"» (en anglès). lloc web de la FIDE. [Consulta: 27 desembre 2021].
* ↑ Posició al rànquing mundial i evolució Elo de Roberto Cifuentes Parada «benoni.de» (en alemany). Arxivat de l'original el 2013-12-30. [Consulta: 16 gener 2013].
* ↑ Actualment es poden trobar les seves anàlisis i articles escaquístics al web espanyol www.casinojaque.es
* ↑ García, Leontxo «Pedro Ginés, campeón del mundo sub-14». El País, 01-11-2018 [Consulta: 18 abril 2020].
* ↑ «Historial del Campionat de Xile» (en castellà). ajedrezdeataque.com. [Consulta: 16 gener 2013].
* ↑ «30è Memorial Capablanca, resultats i classificació» (en anglès). chess.gr. Arxivat de l'original el 2012-02-20. [Consulta: 16 gener 2013].
* ↑ «Fulletó de l'edició de 2010 de l'obert Vila de Benasc, amb el quadre històric de guanyadors entre 1981 i 2009» (en castellà). Arxivat de l'original el 2011-12-19. [Consulta: 11 maig 2014].
* ↑ «Obert de Sant Sebastià 2009». chess-results. [Consulta: 4 desembre 2019].
* ↑ «Fitxa de Roberto Cifuentes Parada» (en anglès). OlimpBase. [Consulta: 16 gener 2013].